Y'avait un prisonnier
Y'avait un prisonnier (srpskohrvatski: Bio jednom jedan zatvorenik) je komedija Jeana Anouilha iz 1934. godine, koja je premijerno izvedena 21. ožujka 1935. godine u pariškom Théâtre des Ambassadeurs, u režiji Marie Bell. Radnja drame prati uspješnog poslovnog čovjeka, Ludovica, koji zbog pogrešne procjene bankrotira i završi u zatvoru u Italiji. Kada izađe, nakon 15 godina, pronalazi svoju obitelj u Cannesu, na luksuznoj jahti Guillaumea Barricaulta, njegovog zeta. Naime, Barricault je, kako bi obnovio ugled obitelji nakon Ludovicova kraha, dogovorio brak između Anne-Marie, kćeri Ludovicove supruge iz prethodnog braka, i mladića po imenu Gaston Dupont-Dufort, čija je obitelj izrazito ugledna. Međutim, Ludovic je nakon 15 godina boravka u zatvoru drugi čovjek i ta će karakterna promjena uvelike utjecati na odnose među likovima. 

Y'avait un prisonnier je bila jedna od najranijih Anouilhovih drama i svojedobno tek treća koja je izvedena na francuskim pozornicama. Premijerno prikazivanje bilo je neuspješno te je predstava skinuta s repretoara nakon samo dva i pol mjeseca. Ipak, Anouilh je prodao filmska prava za ekranizaciju drame kompaniji Metro Goldwyn Mayer, što mu je donijelo izdašna financijska sredstva. Drama je u tiskanoj formi izdana 1935. godine, a spada u malobrojne Anouilhove drame koje ne spadaju ni u jedan od okupljenih nizova. 

Djela Jeana Anouilha
Drame 1935.